આપણા કવિઓએ વાણીના-કરૂણ, શાંત, રૌદ્ર, શૃંગાર, બિભત્સ, હાસ્ય એવા નવ રસ કહ્યા છે. બાજંદો (કુશળ) લોકવાર્તા કથક કંઠ અને કહેણી દ્વારા નવેનવ રસની અનુભૂતિ આપણને અદ્‌ભૂત રીતે કરાવે છે. લોકજીભે ફરતી તરતી લોકવાર્તાઓ સમાજમાં શિક્ષણ અને સંસ્કાર-ઘડતરનુ કામ જૂનાકાળથી કરતી આવી છે. સમાજ જીવનના આચાર-વિચાર, શિષ્ટાચાર, ભ્રષ્ટાચારનું પ્રતિબિંબ એમાં સુપેરે ઝીલાય છે. ભ્રષ્ટાચાર અને લાંચરૂશ્વતની બદી વર્તમાન સમાજની જ નહીં પણ પરંપરાથી ચાલતી આવેલી સાર્વત્રિક સમસ્યા છે. જૂના કાળે અભણ આદમી પોતાની અક્કલ હુંશિયારીથી ભ્રષ્ટાચારીઓને કેવો પાઠ ભણાવતા તેની હાસ્યરસથી છલકાતી આકરુ ગામના અભણ ભરવાડ કુંવરા મેવાડા પાસેથી સાંભળેલી મજેદાર મનોરંજક લોકકથા આજે વાચકોને કહેવી છે.